ΚΑΝΟΝΙΣΜΟΣ (ΕΚ) αριθ. 2084/1999 ΤΗΣ ΕΠΙΤΡΟΠΗΣ

της 30ής Σεπτεμβρίου 1999

περί ενάρξεως της διαδικασίας χορήγησης πιστοποιητικών εξαγωγής για τα τυριά που πρέπει να εξαχθούν το 2000 στις Ηνωμένες Πολιτείες Αμερικής στο πλαίσιο της συμπληρωματικής ποσόστωσης που απορρέει από τις συμφωνίες της ΓΣΔΕ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, για την κοινή οργάνωση αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1587/96(2), και ιδίως το άρθρο 17 παράγραφος 8,

τον κανονισμό (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό ειδικών λεπτομερειών εφαρμογής των επιστροφών κατά την εξαγωγή στον τομέα του γάλακτος και των γαλακτοκομικών προϊόντων(3), όπως τροποποιήθηκε από τον κανονισμό (ΕΚ) αριθ. 1596/1999(4), και ιδίως το άρθρο 20 παράγραφος 1,

Εκτιμώντας:

(1) ότι το άρθρο 20 του κανονισμού (ΕΚ) αριθ. 174/1999 προβλέπει ότι τα πιστοποιητικά εξαγωγής για τα τυριά που εξάγονται στις Ηνωμένες Πολιτείες της Αμερικής στο πλαίσιο της συμπληρωματικής ποσόστωσης που απορρέει από τις συμφωνίες που συνήφθησαν στο πλαίσιο των πολυμερών εμπορικών διαπραγματεύσεων του Γύρου της Ουρουγουάης (στο εξής ονομαζόμενες οι συμφωνίες) μπορούν να χορηγούνται σύμφωνα με ειδική διαδικασία που επιτρέπει τον καθορισμό των προτιμησιακών εισαγωγέων στις Ηνωμένες Πολιτείες της Αμερικής·

(2) ότι πρέπει να αρχίσει η εν λόγω διαδικασία για τις εξαγωγές κατά το έτος 2000 και να καθοριστούν οι σχετικές προς αυτές συμπληρωματικές λεπτομέρειες· ότι, λόγω της επιβαλλόμενης προθεσμίας για την κοινοποίηση των προτιμησιακών εισαγωγέων στις Ηνωμένες Πολιτείες της Αμερικής, είναι αναγκαίο να αρχίσει η διαδικασία το ταχύτερο δυνατόν·

(3) ότι οι αρμόδιες αρχές των Ηνωμένων Πολιτειών της Αμερικής διατηρούν για τη διαχείριση των εισαγωγών διάκριση μεταξύ της συμπληρωματικής ποσόστωσης που χορηγήθηκε στην Ευρωπαϊκή Κοινότητα στο πλαίσιο του Γύρου της Ουρουγουάης και των ποσοστώσεων που προκύπτουν αρχικά από το Γύρο του Τόκιο· ότι πρέπει να προβούμε στην κατανομή των πιστοποιητικών εξαγωγής λαμβάνοντας υπόψη, ενδεχομένως, την κατανομή ορισμένων ομάδων προϊόντων σύμφωνα με τη φύση της ποσοστώσεως·

(4) ότι, για να εξασφαλισθεί η σταθερότητα και η ασφάλεια των αιτούντων που υποβάλλουν αιτήσεις στο πλαίσιο του ειδικού αυτού καθεστώτος, πρέπει να καθοριστεί η ημέρα κατά την οποία θεωρούνται ότι έχουν υποβληθεί οι αιτήσεις για τους σκοπούς του άρθρου 1 παράγραφος 1 του κανονισμού (ΕΚ) αριθ. 174/1999·

(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα πιστοποιητικά εξαγωγής για τα προϊόντα που ανήκουν στον κωδικό ΣΟ 0406, που πρέπει να εξαχθούν το 2000 στις Ηνωμένες Πολιτείες της Αμερικής στο πλαίσιο της συμπληρωματικής ποσόστωσης που προκύπτει από τις συμφωνίες (εφεξής ονομαζόμενης "ποσόστωση ΓΟ" και οι δασμολογικές ποσοστώσεις που προκύπτουν αρχικά από το Γύρο του Τόκιο και έχουν παραχωρηθεί στην Αυστρία, στη Φινλανδία και στη Σουηδία από τις Ηνωμένες Πολιτείες της Αμερικής στον κατάλογο ΧΧ του Γύρου της Ουρουγουάης (εφεξής ονομαζομένων "ποσόστωση ΓΤ", όπως αναφέρονται στο παράρτημα Ι, εκδίδονται σύμφωνα με τις διατάξεις του άρθρου 20 του κανονισμού (ΕΚ) αριθ. 174/1999.

Άρθρο 2

1. Οι αιτήσεις για προσωρινά πιστοποιητικά υποβάλλονται στις αρμόδιες αρχές στις 7 Οκτωβρίου 1999 το αργότερο. Γίνονται αποδεκτές μόνον εφόσον περιλαμβάνουν όλες τις ενδείξεις που αναφέρονται στο άρθρο 20 παράγραφος 2 του κανονισμού (ΕΚ) αριθ. 174/1999, καθώς και τα αναφερόμενα σε αυτές έγγραφα.

2. Στην περίπτωση κατά την οποία για την ίδια ομάδα προϊόντων που αναφέρεται στη στήλη 2 του παραρτήματος Ι, η διαθέσιμη ποσότητα κατανέμεται μεταξύ της ποσοστώσεως ΓΟ και της ποσοστώσεως ΓΤ, η αίτηση πιστοποιητικού μπορεί να περιλαμβάνει μία μόνον των ποσοστώσεων αυτών, και πρέπει να αναφέρει τη σχετική ποσόστωση προσδιορίζοντας, ιδίως, την ομάδα του προϊόντος και την ποσόστωση που αναφέρεται στη στήλη 3 του παραρτήματος Ι.

3. Η αίτηση πιστοποιητικού πρέπει να αφορά κατ' ανώτατο όριο 40 % της διαθέσιμης ποσότητας για την ομάδα των προϊόντων που αναγράφονται στη στήλη 4 του παραρτήματος Ι και τη σχετική ποσόστωση.

4. Η αίτηση γίνεται αποδεκτή μόνον εφόσον ο αιτών δηλώνει γραπτώς ότι δεν έχει υποβάλει και δεσμεύεται να μην υποβάλει άλλες αιτήσεις όσον αφορά την ίδια ομάδα προϊόντων και την ίδια ποσόστωση. Στην περίπτωση υποβολής από τον ενδιαφερόμενο διαφόρων αιτήσεων σε περισσότερα κράτη μέλη όσον αφορά την ίδια ομάδα προϊόντων και την ίδια ποσόστωση, οι αιτήσεις αυτές δεν γίνονται αποδεκτές.

5. Οι ενδείξεις που προβλέπονται στις παραγράφους 1 και 2 υποβάλλονται σύμφωνα με τον τύπο που αναφέρεται στο παράρτημα ΙΙ.

6. Για τους σκοπούς του άρθρου 1 παράγραφος 1 του κανονισμού (ΕΚ) αριθ. 174/1999, όλες οι αιτήσεις που υποβάλλονται εντός προθεσμίας θεωρούνται ότι έχουν υποβληθεί στις 4 Οκτωβρίου 1999. Το άρθρο 10 παράγραφος 4 του κανονισμού (ΕΚ) αριθ. 174/1999 δεν εφαρμόζεται στις αιτήσεις προσωρινών πιστοποιητικών που έχουν υποβληθεί βάσει της παρούσας παραγράφου.

Άρθρο 3

Τα κράτη μέλη ανακοινώνουν στην Επιτροπή, εντός των τεσσάρων εργάσιμων ημερών μετά τη λήξη της περιόδου υποβολής, τις αιτήσεις που υποβάλλονται για καθεμία από τις ομάδες των προϊόντων που καλύπτονται από την αμερικάνικη ποσόστωση που περιλαμβάνεται στο παράρτημα Ι. Η εν λόγω ανακοίνωση περιλαμβάνει για κάθε ομάδα:

- τον κατάλογο των αιτούντων,

- τις αιτούμενες ποσότητες από κάθε αιτούντα ανά κωδικό της ονοματολογίας των γαλακτοκομικών προϊόντων για τις επιστροφές κατά την εξαγωγή, καθώς και με την ονομασία τους σύμφωνα με το Harmonized Tariff Schedule of the United States of America (1999),

- τις ποσότητες των εν λόγω προϊόντων που εξάγονται από τον αιτούντα κατά τα τρία προηγούμενα έτη,

- το όνομα και τη διεύθυνση του εισαγωγέα που καθορίζεται από τον αιτούντα και εάν ο εισαγωγέας είναι θυγατρική του αιτούντα.

Όλες οι ανακοινώσεις, συμπεριλαμβανομένων των ανακοινώσεων "ουδέν", πραγματοποιούνται με τέλεξ ή φαξ το αργότερο στις 13 Οκτωβρίου 1999 σύμφωνα με τον τύπο που αναφέρεται στο παράρτημα ΙΙΙ.

Άρθρο 4

Η Επιτροπή, κατ' εφαρμογή των διατάξεων του άρθρου 20 παράγραφοι 3, 4 και 5 του κανονισμού (ΕΚ) αριθ. 174/1999, καθορίζει τη χορήγηση των πιστοποιητικών εντός ευλόγου προθεσμίας και ενημερώνει σχετικά τα κράτη μέλη το αργότερο στις 29 Οκτωβρίου 1999.

Άρθρο 5

Ο έλεγχος των πληροφοριών που αναφέρονται στο άρθρο 5 και στο άρθρο 20 παράγραφος 2 του κανονισμού (ΕΚ) αριθ. 174/1999 πραγματοποιείται πριν από την έκδοση των οριστικών πιστοποιητικών και το αργότερο στις 31 Δεκεμβρίου 1999.

Στην περίπτωση κατά την οποία διαατιστώνεται ότι ανακριβείς πληροφορίες έχουν παρασχεθεί από αιτούντα στον οποίο έχει χορηγηθεί προσωρινό πιστοποιητικό, το εν λόγω πιστοποιητικό ακυρώνεται και η εγγύηση καταπίπτει.

Άρθρο 6

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Σεπτεμβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 148 της 28.6.1968, σ. 13.

(2) ΕΕ L 206 της 16.8.1996, σ. 21.

(3) ΕΕ L 20 της 27.1.1999, σ. 8.

(4) ΕΕ L 188 της 21.7.1999, σ. 39.

ΠΑΡΑΡΤΗΜΑ I

Τυριά που πρέπει να εξαχθούν το 2000 στις Ηνωμένες Πολιτείες της Αμερικής στο πλαίσιο της συμπληρωματικής ποσόστωσης που προκύπτει από τις συμφωνίες ΓΣΔΕ

Άρθρο 20 του κανονισμού (ΕΚ) αριθ. 174/1999 και κανονισμός (ΕΚ) αριθ. 2084/1999

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

>PIC FILE= "L_1999256EL.005302.EPS">

ΠΑΡΑΡΤΗΜΑ III

>PIC FILE= "L_1999256EL.005402.EPS">